1 Korinto Bi 1 | Baiblo ɔ Ngɛ Intanɛti ɔ Nɔ | New World Translation\n1 Korinto Bi 1:1-31\nPaulo na Mawu si ngɛ Korinto bi ɔmɛ a he (4-9)\nKake peemi he ga womi (10-17)\nKristo, Mawu he wami ɔ kɛ e juɛmi ɔ (18-25)\nFĩami ngɛ Yehowa mi pɛ (26-31)\n1 Paulo, nɔ nɛ ngɛ Mawu suɔmi nya a, a tsɛ lɛ kaa e ba pee Kristo Yesu bɔfo ɔ, kɛ Sostene, wa nyɛminyumu ɔ 2 kɛ ya ha Mawu asafo ɔ nɛ ngɛ Korinto ɔ, nyɛ nihi nɛ a tsu nyɛ he nɛ nyɛɛ kɛ Kristo Yesu pee kake, nɛ a tsɛ nyɛ kaa nyɛ ba pee ni klɔuklɔuhi kɛ piɛɛ nihi tsuo nɛ a ngɛ he fɛɛ he nɛ a ngɛ wa Nyɔmtsɛ Yesu Kristo, a Nyɔmtsɛ ɔ kɛ wɔ hu wa Nyɔmtsɛ ɔ biɛ ɔ tsɛe ɔmɛ a he: 3 Nyɛ nine nɛ su dloomi kɛ tue mi jɔmi nɛ je Mawu nɛ ji wa Tsɛ ɔ, kɛ Nyɔmtsɛ Yesu Kristo ngɔ ɔ nɔ. 4 Be fɛɛ be ɔ, i naa ye Mawu ɔ si ngɛ nyɛ he ngɛ dloomi nɛ Mawu dloo nyɛ ngɛ Kristo Yesu mi ɔ he je; 5 ejakaa ngɛ nɔ́ fɛɛ nɔ́ mi ɔ, a ha nɛ nyɛ ná ní babauu ngɛ e mi, nyɛmi babauu nɛ a kɛ tuɔ munyu, kɛ nile nɛ pi si 6 kaa bɔ nɛ a ha nɛ Kristo ɔ he odase ɔ pi si ngɛ nyɛ kpɛti 7 konɛ nike ní ko nɛ ko hia nyɛ kulaa, be mi nɛ nyɛɛ kɛ hɛdɔ ngɛ wa Nyɔmtsɛ Yesu Kristo kpo jemi ɔ mlɛe ɔ. 8 Lɛ hu e maa waje nyɛ kɛ ya si nyagbe, konɛ a ko po nyɛ nya ngɛ wa Nyɔmtsɛ Yesu Kristo ligbi ɔ nɔ. 9 Mawu ji anɔkualetsɛ, lɛ ji nɔ nɛ e tsɛ nyɛ konɛ nyɛɛ kɛ e Bi Yesu Kristo, wa Nyɔmtsɛ ɔ nɛ ba bɔ huɛ.* 10 Amlɔ nɛ ɔ, nyɛmimɛ, i ngɛ nyɛ he wami woe ngɛ wa Nyɔmtsɛ Yesu Kristo biɛ mi kaa e sa nɛ nyɛ tsuo nyɛ munyu nɛ pee kake, nɛ e sɛ nɛ mi gbami ko nɛ hi nyɛ kpɛti, mohu ɔ, e sa nɛ nyɛ juɛmi kɛ nyɛ susumi nɛ pee kake kɛ pi si. 11 Ejakaa ye nyɛmimɛ, Klooye we ɔ mi bimɛ ɔmɛ a ti ni komɛ ha mi lemi kaa pɛ ngɛ nyɛ kpɛti. 12 Nɔ́ nɛ i ngɛ tsɔɔe ji kaa nyɛ ti nɔ fɛɛ nɔ deɔ ke: “Paulo nɔ ji mi,” “Se imi lɛɛ Apolo nɔ ji mi,” “Se imi lɛɛ Kefa* nɔ ji mi,” “Se imi lɛɛ Kristo nɔ ji mi.” 13 Anɛ Kristo ɔ mi gba lo? Anɛ Paulo ji nɔ nɛ a gbe lɛ ngɛ tso nɔ kɛ ha nyɛ ɔ lo? Aloo anɛ a baptisi nyɛ ngɛ Paulo biɛ mi lo? 14 I naa Mawu si kaa i baptisii we nɔ ko nɔ ko kaa ja Krispo kɛ Gayo pɛ, 15 bɔ nɛ pee nɛ nɔ ko nɛ e ko de ke a baptisi nyɛ ngɛ ye biɛ mi. 16 Ee, i baptisi Stefana we ɔ mi bimɛ ɔmɛ hulɔ. Nihi nɛ piɛ ɔ lɛɛ, i li ke ji kaa i baptisi a ti nɔ kpa ko hu lo. 17 Ejakaa Kristo tsɔ mi, se pi kaa ma ya baptisi nihi, mohu ɔ, kaa ma ya jaje sane kpakpa a; nɛ pi kɛ juɛmi munyu,* konɛ Kristo sɛumi tso* ɔ nɛ e ko pee yaka. 18 Ejakaa sɛumi tso* ɔ he munyu ɔ ji kuasiahi a sane kɛ ha nihi nɛ a hɛ mi ngɛ kpatae ɔ, se kɛ ha wɔ nihi nɛ a ngɛ wa yi wami hee ɔ lɛɛ, e ji Mawu he wami. 19 Ejakaa a ngma ke: “Ma ha nɛ juɛmitsɛmɛ a juɛmi ɔ hɛ mi ma kpata, nɛ ma kua ní leli a nile ɔ.”* 20 Jije juɛmitsɛ ɔ ngɛ? Jije womi ngmalɔ ɔ* ngɛ? Jije níhi a blɔ nya tomi* nɛ ɔ mi atsinyɛ jelɔ ɔ ngɛ? Anɛ Mawu ha we nɛ je ɔ juɛmi ɔ nɛ pee kuasiahi a sane lo? 21 Ejakaa ngɛ Mawu juɛmi ɔ nya a, akɛnɛ je ɔ gui e juɛmi ɔ nɔ kɛ li Mawu he je ɔ, e sa Mawu hɛ mi kaa e maa gu kuasiahi a sane ɔ nɛ a ngɛ fiɛɛe ɔ nɔ kɛ he nihi nɛ a heɔ yeɔ ɔmɛ a yi wami. 22 Ejakaa Yuda bi ɔmɛ biɔ okadihi nɛ Hela bi ɔmɛ hlaa juɛmi; 23 se wɔɔ lɛɛ wa fiɛɛɔ Kristo nɛ a gbe lɛ ngɛ tso nɔ ɔ, nɛ enɛ ɔ ji nane tɔ̃tɔ̃mi nɔ́ kɛ ha Yuda bi ɔmɛ, se e ji kuasiahi a sane kɛ ha je ma amɛ. 24 Se kɛ ha nihi nɛ a tsɛ mɛ, nɛ ji Yuda bi kɛ Hela bi tsuo ɔ lɛɛ, Kristo ji Mawu he wami ɔ kɛ Mawu juɛmi ɔ nɛ. 25 Ejakaa Mawu nɔ́ ko nɛ a buɔ lɛ kaa e ji kuasia nɔ́ ɔ ngɛ juɛmi pe adesahi, nɛ Mawu nɔ́ nɛ e gbɔjɔ ɔ he wa pe adesahi. 26 Ejakaa nyɛmimɛ, nyɛ na kaa tsɛmi nɛ e tsɛ nyɛ ɔ, pi nyɛ kpɛti nihi fuu ji juɛmitsɛmɛ ngɛ he lo nya,* pi nyɛ kpɛti nihi fuu nɛ a he wa, pi nyɛ kpɛti nihi fuu nɛ a fɔ mɛ kaa odehehi,* 27 se Mawu hla je ɔ mi kuasia ní ɔmɛ konɛ e kɛ gbe juɛmitsɛmɛ zo; nɛ Mawu hla je ɔ mi níhi nɛ a gbɔjɔ ɔ konɛ e kɛ gbe níhi nɛ a he wa a zo; 28 nɛ Mawu hla je ɔ mi níhi nɛ a bui kɛ níhi nɛ a gbeɔ a he guɛ ɔ, níhi nɛ a be ɔ, konɛ e kɛ kpata níhi nɛ a ngɛ ɔmɛ a hɛ mi, 29 bɔ nɛ pee nɛ nɔ* ko nɛ e ko fĩa ngɛ Mawu hɛ mi. 30 Se e he je nɛ nyɛɛ kɛ Kristo Yesu ba pee kake ɔ nɛ, lɛ ji nɔ nɛ e ba pee juɛmi nɛ je Mawu ngɔ kɛ ha wɔ, kɛ jehanɛ se hu dami kɛ klɔuklɔu peemi kɛ kpɔmi nɔ́ nɛ a kɛ kpɔ̃ wɔ, 31 konɛ e pee kaa bɔ nɛ a ngma a pɛpɛɛpɛ: “Nɔ nɛ e fĩaa a, ha nɛ e fĩa ngɛ Yehowa* mi.”\n^ Aloo “nɛ ba ná mi blɔ fa mi nɔ́.”\n^ Aloo “hɛ mi tɛmi munyu.”\n^ Aloo “ma fia ní leli a nile ɔ kɛ fɔ he.”\n^ Lɔ ɔ ji nɔ nɛ e le Mlaa a saminya a.\n^ Aloo “ngɛ adesahi a hɛ mi.”\n^ Aloo “ngɛ wekuhi nɛ a he biɛ ɔmɛ a mi.”\n^ Hela, “he lo.”\n1 Korinto Bi 1